	[image: image2.jpg]



	[image: image3.png]Wz
Kyneay

Mopowtikd Mpaweio Kunplakic MpeoBeiac






	
	



	Παρουσίαση του ποιητικού βιβλίου 

του Σωτήρη Π. Βαρνάβα

Σε ιδίωμα δέντρων

στο Σπίτι της Κύπρου

Τη Δευτέρα 23 Οκτωβρίου 2023 πραγματοποιήθηκε στο Σπίτι της Κύπρου, στην Αθήνα, η παρουσίαση του νέου, έκτου κατά σειρά, ποιητικού βιβλίου του Σωτήρη Π. Βαρνάβα, με τίτλο «Σε ιδίωμα δέντρων», που κυκλοφορεί από τις Εκδόσεις Γκοβόστη.

Ο Σωτήρης Π. Βαρνάβας γεννήθηκε στη Μηλιά Αμμοχώστου και φοίτησε στο Παγκύπριο Γυμνάσιο Λευκωσίας. Σπούδασε στο Εθνικό και Καποδιστριακό Πανεπιστήμιο Αθηνών Φυσιογνωστικές Επιστήμες και στη συνέχεια Γεωλογία. Εκπόνησε διδακτορική διατριβή στο Imperial College του Πανεπιστημίου του Λονδίνου και υπηρέτησε ως καθηγητής στο Τμήμα Γεωλογίας του Πανεπιστημίου Πατρών. Είναι μέλος της Ελληνικής Εθνικής Επιτροπής της UNESCO Άνθρωπος και Βιόσφαιρα. Υπήρξε μέλος της οργανωτικής επιτροπής του Συμποσίου Ποίησης καθώς και μέλος της οργανωτικής επιτροπής Σεμιναρίων Ποίησης του Πανεπιστημίου Πατρών.

Εξέδωσε τις ποιητικές συλλογές «Ψήγματα Απείρου» (2006), «Ηχογράμματα» (2008), «Χρεόγραφο» (2013), «Γράμματα Εμπράγματα» (2015), «Διαστάσεις του Χωροχρόνου» (2018) από τις εκδόσεις Γαβριηλίδης και «Σε ιδίωμα δέντρων» (2022) από τις εκδόσεις Γκοβόστη. Το «Χρεόγραφο» και τα «Γράμματα Εμπράγματα» περιελήφθησαν στη βραχεία λίστα των υπό κρίση βιβλίων για τα Κρατικά Βραβεία Λογοτεχνίας της Κυπριακής Δημοκρατίας στην κατηγορία Ποίηση το 2014 και 2016 αντίστοιχα. Είναι συνεπιμελητής της «Ανθολογίας Κυπρίων Ποιητών» (2008, εκδόσεις Ταξιδευτής). Ποιήματά του δημοσιεύτηκαν σε λογοτεχνικά περιοδικά και σε δεκαπέντε ποιητικές ανθολογίες. H ποίηση του αποτελεί μέρος διδακτορικής διατριβής στο Πανεπιστήμιο της Οξφόρδης.

Για το βιβλίο μίλησαν, ο Αναπληρωτής Καθηγητής Νεοελληνικής Φιλολογίας του Τμήματος Φιλολογίας του Εθνικού και Καποδιστριακού Πανεπιστημίου Αθηνών Θανάσης Αγάθος, ο κριτικός, γραμματολόγος Αλέξης Σ. Ζήρας, ο φιλόλογος, συγγραφέας Μάριος Μιχαηλίδης και ο ποιητής, Ομότιμος Καθηγητής Πανεπιστημίου Πατρών Σωκράτης Σκαρτσής.

Ποιήματά του διάβασε ο ίδιος ο ποιητής, ο οποίος κατά την αντιφώνησή του ευχαρίστησε το Σπίτι της Κύπρου και όλους τους συντελεστές της εκδήλωσης.

Η εκδήλωση, που πραγματοποιήθηκε με τη στήριξη του Υφυπουργείου Πολιτισμού της Κυπριακής Δημοκρατίας, θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης: https://diavlos.grnet.gr/room/1607?eventid=14938
24 Οκτωβρίου 2023

